Anne Grete Holmsgaard (SF), 2011-03-04:
Jeg vil gerne starte med at sige tak til den konservative ordfører for den åbenhed, han viste.
Det synes jeg faktisk er flot som medlem af et regeringsparti, hvor man må sige, at både finansministeren og Venstres ordfører jo bare blankt har afvist, at der kunne være nogen som helst grund til at diskutere, om diskonteringsrenten skal ned.
Så vil jeg selvfølgelig også sige tak til medforslagsstillerne.
Vi er jo enige om, at man bør træffe en beslutning om at nedsætte diskonteringsrenten.
Man kan selvfølgelig diskutere længe til hvilket niveau.
I sidste ende er det jo en politisk beslutning.
Det var også en politisk beslutning i 1999, da man fastsatte den til 6 pct. For mange mennesker kan det her formentlig lyde som sådan en eller anden form for abstrakt talgymnastik, men lad mig prøve at bruge et eller et par konkrete eksempler.
For nogle år siden var der en meget, meget stor diskussion om, hvorvidt Danmarks vindmølleinvesteringer i 1990’erne havde været en god eller en dårlig forretning.
Den var rejst af de økonomiske vismænd.
Det er meget interessant, når man går ind og ser på tallene og også på det, de økonomiske vismænd har beregnet, og den debat, der var bagefter, at hvis man valgte en rente på 6 pct., så det ud, som om det havde været en rigtig dårlig investering, hvis man valgte en rente på 3 pct., så det ud, som om det havde været en god investering.
Det er sådan set det, det her handler om.
Det handler om, om man, når man snakker om de langsigtede investeringer, skal sende et signal ud om, at den her type investeringer, som på sigt vil frigøre os fra noget af det CO2-udslip, vi har, og for nogle af de fossile brændsler, vi har, vil få det til at se meget dyrt ud, så det dermed næppe er fornuftigt at gå i gang med for meget af det på nuværende tidspunkt, eller om skal man vælge en rente, hvor man siger, at det her faktisk er ganske fornuftigt?
Det kan godt være, at det på det helt korte sigt ud fra sådan en regnearksberegning ville være bedre at vælge kul, men alle ved jo, at det vil være en elendig investering på lang sigt.
Det andet er de konkrete projekter, altså det, der ligger i projektbekendtgørelsen, når man ude i en kommune eller i et energiselskab skal sidde og vurdere, om man nu skal skifte fra sort brændsel til grøn energi.
Der var Venstres ordfører meget kontant med at sige, at det var hans og Venstres opfattelse, at der ikke var et eneste projekt, der ikke var blevet realiseret på grund af den rente, der er valgt på nuværende tidspunkt.
Det synes jeg er lidt interessant, for Venstres ordfører sidder jo også i Dansk Fjernvarmes bestyrelse, og Dansk Fjernvarme skrev jo sådan set til ministeren, altså klima- og energiministeren, og til Folketingets Energiudvalg for knap et år siden og sagde, at det faktisk har nogle konsekvenser, og de foreslog, at diskonteringsrenten blev nedsat.
Det kan man jo så efterfølgende prøve om har haft nogle konsekvenser ude i den virkelige hverdag, eller om det ikke har haft det.
En anden ting, jeg også godt vil fremhæve her, er, at nu har finansministeren været oppe at sige, at Finansministeriet allerede i november 2008 sagde, at man jo kunne vælge at bruge 5 pct. i stedet for, men det er sådan set ret sjovt, for i december 2008 sagde den daværende finansminister – det var Lars Løkke Rasmussen, der nu er statsminister – til Ritzau: Vi tog fejl.
Vi har undervurderet den fordel, som klimainvesteringer giver samfundets økonomi.
Så klart udtalte Lars Løkke Rasmussen, der på det tidspunkt var finansminister, sig faktisk om renten.
Og når han siger det en måned efter den anden udmelding, så må vi jo forstå det sådan, at man ville have diskonteringsrenten ned.
På det tidspunkt blev det også oplyst, at den ville blive sat ned i starten af næste år, og det var så 2009.
Så har vi jo haft diverse diskussioner undervejs i udvalgene og gennem spørgsmål siden.
Vi fik så at vide, at, at når det ikke var sket dengang, ville det ske i slutningen af 2010, altså det år, der er gået, og der er sådan set ikke sket noget.
Der er ikke sket andet end den udmelding, der kom dengang.
Nu kan jeg så forstå, at i hvert tilfælde for Venstres vedkommende og for Dansk Folkepartis vedkommende hedder det 5 pct. og ikke en pot anderledes.
Det har finansministeren forsøgt at få til at fremstå som den rene og skære objektivitet.
Det er altså imidlertid sådan, at det her jo ikke bare er et spørgsmål om objektivitet, det er også i sidste ende et spørgsmål om et politisk valg, og der foregår jo en fagøkonomisk diskussion, hvor de økonomiske vismænd siger, at det kunne være fornuftigt at lægge den på 3 pct., og EU siger, at det kunne være fornuftigt at lægge den på 3 ½ pct.
Jeg går ud fra, som jeg sagde før, at disse instanser vel ikke helt har spist søm.
Så lad mig slutte med at opfordre til, at også Venstre viser en vis åbenhed over for at sænke diskonteringsrenten til et eller andet niveau, der ligger omkring 3-3½ pct.